Document ID: 32011R0177

KOMISSION ASETUS (EU) N:o 177/2011,
annettu 24 päivänä helmikuuta 2011,
eräiden viljojen tuontitullien väliaikaisesta suspendoinnista markkinointivuonna 2010/2011
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 187 artiklan yhdessä sen 4 artiklan kanssa,
sekä katsoo seuraavaa:
(1)
Viljojen maailmanmarkkinahinnat ovat nousseet markkinointivuoden 2010/2011 alusta erittäin nopeasti ja enemmän kuin edellisen, markkinointivuodelle 2007/2008 ajoittuneen voimakkaan hinnannousun aikana. Tavallisen vehnän maailmanmarkkinahinnat ovat näin ollen nousseet 65 prosenttia heinäkuusta 2010 alkaen. Viljojen hinnat ovat mainitusta ajankohdasta lähtien kehittyneet samaan suuntaan myös unionin markkinoilla. Tavallisen vehnän hinta on noussut unionin markkinoilla yli 90 prosenttia ja vakiintunut noin 280 euroon tonnilta. Muiden viljojen hinnat ovat noudattaneet unionin markkinoilla samaa suuntausta, sillä Roueniin toimitetun ohran ja Bordeaux’hon toimitetun maissin hinta on noin 215 euroa tonnilta. Viljojen maailmanmarkkinahintojen kehitys johtuu suurelta osin siitä, että tuotannolla ei juurikaan ole pystytty tyydyttämään kysyntää.
(2)
Markkinointivuoden 2010/2011 loppuun ulottuvat viljojen maailmanmarkkinoiden kehitysnäkymät viittaavat siihen, että hinnat pysyvät korkeina, sillä maailmanlaajuisten varastojen arvioidaan olevan markkinointivuoden 2010/2011 lopussa 342 miljoonaa tonnia, eli 62 miljoonaa tonnia vähemmän kuin markkinointivuoden 2009/2010 lopussa.
(3)
Tuontikiintiöitä, joissa kannetaan alennettua tullia ja jotka on avattu komission asetuksella (EY) N:o 1067/2008 (2) heikko- ja keskilaatuiselle tavalliselle vehnälle ja komission asetuksella (EY) N:o 2305/2003 (3) rehuohralle, on vuonna 2010 käytetty hyvin vähän, sillä ensimmäiseksi mainitun tuotteen osalta käyttöaste oli vain 13 ja toiseksi mainitun tuotteen osalta vain 5 prosenttia. Tällaisen alikäytön ennakoidaan jatkuvan vuonna 2011, varsinkin kun unionin perinteiset toimittajat Venäjä ja Ukraina ovat ottaneet käyttöön viennin rajoitustoimenpiteitä.
(4)
Maailmanmarkkinahintojen säilyminen korkeina markkinointivuoden 2010/2011 loppuun asti sekä alennetun tullin tuontikiintiöiden ennakoitu alikäyttö vuonna 2011 uhkaavat häiritä viljojen saatavuutta unionin markkinoilla markkinointivuoden 2010/2011 viimeisten kuukausien aikana. Jotta helpotettaisiin unionin markkinoiden tasapainon kannalta tarkoituksenmukaisten tuontimäärien säilyttämistä, näyttää olevan aiheellista suspendoida väliaikaisesti markkinointivuoden 2010/2011 loppuun eli 30 päivään kesäkuuta 2011 saakka tullit, jotka kannetaan heikko- ja keskilaatuisen tavallisen vehnän osalta asetuksella (EY) N:o 1067/2008 ja rehuohran osalta asetuksella (EY) N:o 2305/2003 avatuissa tuontitariffikiintiöissä.
(5)
Toimijoita ei tulisi kuitenkaan rangaista, jos viljojen toimitus unioniin tuotavaksi on jo käynnissä. Tältä osin olisi otettava huomioon kuljetusajat ja annettava toimijoille mahdollisuus luovuttaa viljat vapaaseen liikkeeseen tässä asetuksessa säädetyssä tullien suspendoimismenettelyssä, jos niiden kuljetus suoraan unionin määräpaikkaan on alkanut viimeistään 30 päivänä kesäkuuta 2011. Lisäksi olisi säädettävä siitä, minkälainen todiste on annettava suoraan unionin määräpaikkaan suuntautuvasta kuljetuksesta ja mainitun kuljetuksen alkamispäivästä.
(6)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
1. Suspendoidaan markkinointivuoden 2010/2011 osalta CN-koodiin 1001 90 99 kuuluvien, muiden kuin komission asetuksen (EY) N:o 642/2010 (4) liitteessä II määriteltyjen korkealaatuisten tuotteiden ja CN-koodiin 1003 00 kuuluvien tuotteiden tuontitullit, kun ne tuodaan asetuksilla (EY) N:o 1067/2008 ja (EY) N:o 2305/2003 avatuissa tariffikiintiöissä, joissa kannetaan alennettua tullia.
2. Kun tämän artiklan 1 kohdassa tarkoitettujen viljojen kuljetus, joka on aloitettu viimeistään 30 päivänä kesäkuuta 2011, suuntautuu suoraan unionin määräpaikkaan, tullit suspendoidaan edelleen tämän asetuksen mukaisesti luovutettaessa kyseisiä tuotteita vapaaseen liikkeeseen.
Todiste suoraan unioniin suuntautuneesta kuljetuksesta ja kuljetuksen alkamispäivästä on annettava toimivaltaista viranomaista tyydyttävällä tavalla alkuperäisen kuljetusasiakirjan perusteella.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 30 päivään kesäkuuta 2011.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä helmikuuta 2011.

Labels: 3
17
5